b'\n_START_ARTICLE_\nDubrava (kvart)\n_START_PARAGRAPH_\nDubrava je zagreba\xc4\x8dko gradsko naselje (kvart) koji se nalazi na krajnjem isto\xc4\x8dnom dijelu grada. Smje\xc5\xa1ten je isto\xc4\x8dno od Maksimirske \xc5\xa1ume, a zapadno od Sesveta._NEWLINE_Kroz Dubravu prolazi istoimena avenija._NEWLINE_Po ustrojstvu grada Zagreba iz 1999. dijeli se na Gornju Dubravu i Donju Dubravu._NEWLINE_Po\xc5\xa1tanski broj je 10040.\n_START_SECTION_\nZemljopisni smje\xc5\xa1taj i polo\xc5\xbeaj, geografske zna\xc4\x8dajke\n_START_PARAGRAPH_\nDonja Dubrava se nalazi na krajnjem isto\xc4\x8dnom dijelu grada Zagreba, na dodiru s podru\xc4\x8djem naselja Sesvete. Na sjeveru je ulica Dubrava dijeli od Gornje Dubrave, a na jugu Slavonska avenija od Pe\xc5\xa1\xc4\x8denice \xe2\x80\x93 \xc5\xbditnjak s kojom grani\xc4\x8di i na jugozapadu. Na zapadu grani\xc4\x8di s podru\xc4\x8djem  Maksimira._NEWLINE_Za razliku od Gornje Dubrave, Donja je gotovo u potpunosti ravni\xc4\x8darska i nizinska. Znatan je udio neizgra\xc4\x91enih podru\xc4\x8dja i \xc5\xa1uma, pogotovo na ju\xc5\xbenom dijelu \xc4\x8culine\xc4\x8dke ceste i oko Retkov\xc4\x8dine. Na istoku \xc4\x8detvrt ome\xc4\x91uje potok Trnava a na zapadu je nadsvo\xc4\x91eni \xc5\xa0tefanovec. Jugoisto\xc4\x8dni dio je uglavnom prazan, dok je sjeverni, izme\xc4\x91u Branimirove i Avenije, gusto izgra\xc4\x91ena cjelina._NEWLINE_Gornja Dubrava obuhva\xc4\x87a sjeveroisto\xc4\x8dni dio grada Zagreba i dio naselja gradskog karaktera Sesvete (nekada\xc5\xa1nje samostalno naselje Dubec). Smje\xc5\xa1tena je izme\xc4\x91u Donje Dubrave na jugu, Maksimira na zapadu, Podsljemena na sjeverozapadu te Sesveta na sjeveroistoku i istoku._NEWLINE_Ve\xc4\x87im dijelom povr\xc5\xa1ine Gornje Dubrave dominiraju pobr\xc4\x91a i obronci Medvednice, a granica izme\xc4\x91u ravnijeg ju\xc5\xbenog dijela i brdovitijeg sjevernog \xc4\x8dine potok Trnava i Oporove\xc4\x8dka cesta. Ju\xc5\xbeni dio je ujedno gu\xc5\xa1\xc4\x87e izgra\xc4\x91en i naseljen i \xc4\x8dini jezgru Dubrave, dok sjeverna podsljemenska naselja i isto\xc4\x8dni dio (Dubec) \xc4\x8dine periferiju \xc4\x8detvrti.\n_START_SECTION_\nNastanak imena\n_START_PARAGRAPH_\nNaselje Dubrava nastaje na prostoru njegova dana\xc5\xa1njeg \xc5\xa1ireg sredi\xc5\xa1njeg dijela (sjeverno i ju\xc5\xbeno od ulice Dubrava) koji je bio nenastanjen i obrastao \xc5\xa1umom \xe2\x80\x93 a kako se hrast nazivalo i dub, odatle kasnijem naselju i ime.\n_START_SECTION_\nDonja Dubrava\n_START_PARAGRAPH_\nU blizini dana\xc5\xa1nje Donje Dubrave, na mjestu dana\xc5\xa1njeg \xc5\xa0\xc4\x87itarjeva, ve\xc4\x87 je u rimsko doba postojalo naselje, Andautonija._NEWLINE_Grad je bio samoupravna gradska jedinica, municipij. Poznati hrvatski dr\xc5\xbeavnik i arheolog Ivan Kukuljevi\xc4\x87 Sakcinski je za vrijeme prvih arheolo\xc5\xa1kih iskapanja u Zagrebu 1873. godine nai\xc5\xa1ao na ostatke Andautonije. Tu su na\xc4\x91eni i ostaci tumula, te bron\xc4\x8dano poprsje mladi\xc4\x87a iz 3. stolje\xc4\x87a. Pri izgradnji remize u Dubravi na\xc4\x91eni su i ostaci stare rimske ceste, a na mjestu auto-ku\xc4\x87e Baoti\xc4\x87 iskopan je grob iz ranog razdoblja Carstva._NEWLINE_U 7. stolje\xc4\x87u Andautonija propada dolaskom Slavena i kasnije Hrvata._NEWLINE_Do 13. st. Dubrava spada pod vlast Gradeca, a tada se po\xc4\x8dinju spominjati neka dana\xc5\xa1nja naselja.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva iz 2001. godine u Donjoj Dubravi \xc5\xbeivi 35,944 stanovnika a u Gornjoj Dubravi 61,388 stanovnika._NEWLINE_Cijela Dubrava ima ukupno 97 332 i po broju stanovnika je tre\xc4\x87i zagreba\xc4\x8dki kvart, poslije Tre\xc5\xa1njevke i Novog Zagreba.'